Vlug QZ8501: Minstens 40 liggame, wrakstukke gevindSkermskoot uit die video Minstens 40 liggame en wrakstukke is in die see gevind nadat AirAsia Vlug QZ8501 Sondag tussen Surabaya in Indonesië en Singapoer verdwyn het. Die Indonesiese vloot het egter gesê daar is nog nie amptelike bevestiging dat die oorskot wel van die vliegtuig af kom nie. Die Airbus A320-200 met 162 persone aan boord het verdwyn nadat die vlieënier versoek het om van koers af te wyk weens slegte weersomstandighede. Bambang Soelistyo, hoof van die soek- en reddingspoging, het aan BBC gesê hy is 95% seker die wrakstukke is wel van die vliegtuig en het bygevoeg daar is ŉ skaduwee onder die water wat lyk of dit in die vorm van ŉ vliegtuig kan wees. Minstens 30 skepe, 15 vliegtuie en sewe helikopters het aan die soektog deelgeneem. Daar was 137 volwassenes, 17 kinders en een baba aan boord tesame met twee vlieëniers en vyf bemanningslede. Een van die passasiers is van Engeland, een van Maleisië, een van Singapoer en drie van Suid-Korea. Altesaam 149 passasiers is van Indonesië. Een van die bemanningslede is van Frankryk en ses van Indonesië. Ng Eng Hen, Singapoer se minister van verdediging, het in ŉ verklaring bevestig sy land se lugmag sal steeds sy hulp verleen aan die operasie. “Die SAF sal alles in sy vermoë doen om Indonesië in hierdie moeilike tyd te help,” het hy gesê. Lees alle vorige berigte oor Vlug QZ8501 op Maroela Media.